Ernie 'Lastag' Solomon in Boksburg doodgeskiet | Netwerk24
Deur Maygene De Wee 20 November 2020 15:49
Ernie "Lastag" Solomon, vermeende leier van die 28-bende, is Vrydagoggend in Boksburg, Gauteng, doodgeskiet.
Sy seun Carlo Solomon is glo nou op pad Boksburg toe en volgens bronne is hy verpletter oor sy pa se dood.
Nooddienste en die polisie Vrydagoggend op die toneel in Boksburg. Foto: Verskaf
Volgens polisiebronne in Gauteng was Ernie nie alleen in die voertuig toe hy geskiet is nie en is 'n baba glo ook verskeie kere raakgeskiet. Die baba word in 'n hospitaal behandel.
Netwerk24 het vroeër Vrydag oor die skietvoorval in Rondebultrylaan naby Kingfisherlaan in Boksburg berig.
Charl van der Merwe, eienaar van Graphite-veiligheidsdienste, het tóé gesê een van die gewondes is 'n baba. " 'n Man is in 'n motor doodgeskiet, terwyl 'n vrou, nog 'n man en die baba gewond is," het hy gesê.
Die voorval het kort ná 10:00 plaasgevind.
Ernie en Carlo het ook in Mei vanjaar 'n sluipmoordaanval in Hawston oorleef. Ernie is toe vyf keer raakgeskiet en Carlo drie keer.